text: Politiet brugte tåregas mod mand med luftpistol
  07 september 2015 kl. 08.55
  Sydøstjyllands Politi oplyser, at de i nat brugte tåregas mod en mand, der tidligere havde affyret en luftpistol efter husspektakler.
  Husspektakler mellem en 51-årig mand og mandens 52-årige samlever fik søndag manden til at affyre sin luftpistol i sit hjem, oplyser Sydøstjyllands Politi. Manden ramte en dør med luftpistolen, hvorefter samleveren stak af fra huset.
  - Da vi når frem til huset, åbner manden ikke umiddelbart døren, da vi ringer på. Da vi på det tidspunkt samtidig ikke ved, at det er en luftpistol, manden har affyret, vælger vi at skyde tåregas ind i huset, siger Jørn Lindhardt, der er vagthavende ved Sydøstjyllands Politi, til TV SYD.
  Anmeldelsen kom allerede kl. 19.50, men manden blev først anholdt kl. 01.04. Den 51-årige mand er sigtet for trusler mod sin samlever, og han bliver senere mandag fremstillet i grundlovsforhør.
  